
Utenos trikotazas




PRANEŠIMAS APIE ESMINĮ ĮVYKĮ 

2009-12-17
Neeilinio visuotinio akcininkų susirinkimo sprendimai 


Akcinėje bendrovėje „UTENOS TRIKOTAŽAS“, juridinio asmens kodas 183709468, adresas J.Basanavičiaus g. 122, Utena.

2009 m gruodžio 17 d. 10:00 val. įvyko akcinės bendrovės ,,UTENOS TRIKOTAŽAS“ (toliau - Bendrovė) neeilinis visuotinis akcininkų susirinkimas. Susirinkimo darbotvarkė ir sprendimai: 

Neeilinio visuotinio akcininkų susirinkimo darbotvarkė:
1) Bendrovės įstatų keitimas ir naujos įstatų redakcijos tvirtinimas;

2) Įgaliojimų suteikimas.

Neeilinio visuotinio akcininkų susirinkimo sprendimai:
1) Bendrovės įstatų keitimas ir naujos įstatų redakcijos tvirtinimas
a) Papildyti Bendrovės įstatus 6.7 punktu:
„6.7. Visuotinis susirinkimas, priimdamas sprendimą dėl konvertuojamųjų obligacijų išleidimo, gali nuspręsti, kad tik gavus išankstinį konvertuojamųjų obligacijų savininko (savininkų), sutikimą, galima priimti šiuos sprendimus:

1) didinti Bendrovės įstatinį kapitalą;

2) išleisti konvertuojamąsias obligacijas;

3) išleisti naujas akcijas ar nustatyti Bendrovės išleidžiamų akcijų klasę, skaičių, nominalią vertę ir minimalią emisijos kainą;

4) konvertuoti Bendrovės vienos klasės akcijas į kitos, tvirtinti akcijų konvertavimo tvarką;

5) išmokėti dividendus arba kitaip paskirstyti Bendrovės pelną (pelno dalį) Bendrovės akcininkams;

6) dėl Bendrovės reorganizavimo ar atskyrimo ir reorganizavimo ar atskyrimo sąlygų patvirtinimo;

7) pertvarkyti, restruktūrizuoti ar likviduoti Bendrovę;

8) delistinguoti paprastąsias vardines Bendrovės akcijas; 

keisti Bendrovės įstatus, jei tai kaip nors įtakotų Visuotinio susirinkimo sprendime dėl konvertuojamųjų obligacijų išleidimo numatytas konvertuojamųjų obligacijų savininkų teises.
b) Patvirtinti naują Bendrovės įstatų redakciją, papildytą 6.7 punktu ir suredaguotą pagal Akcinių bendrovių įstatymo pakeitimus (naujos įstatų redakcijos projektas pridedamas kaip priedas prie protokolo). 

2) Įgaliojimų suteikimas

Įgalioti Bendrovės generalinį direktorių Nerijų Vilūną pasirašyti naują Bendrovės įstatų redakciją ir atlikti visus kitus veiksmus, susijusius su Bendrovės visuotinio akcininkų susirinkimo sprendimo dėl Bendrovės įstatų keitimo realizavimo. 
AB ,,UTENOS TRIKOTAŽAS” generalinis direktorius                             
Nerijus Vilūnas 
tel. 8 389 51445

AKCINĖS  BENDROVĖS  „UTENOS  TRIKOTAŽAS“

ĮSTATAI

1 straipsnis. Bendroji dalis

1.1. Akcinė bendrovė „Utenos trikotažas“ (toliau – Bendrovė) yra įmonė, kurios įstatinis kapitalas padalintas į akcijas.

1.2. Bendrovė turi ūkinį-komercinį, finansinį ir organizacinį savarankiškumą. Bendrovė turi savo antspaudą su Bendrovės pavadinimu.

1.3. Savo veikloje Bendrovė vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu, kitais įstatymais bei teisės aktais, šiais įstatais ir kitais Bendrovės vidaus dokumentais.

1.4. Bendrovės teisinė forma – akcinė bendrovė. Bendrovė yra ribotos civilinės atsakomybės juridinis asmuo. Pagal savo prievoles Bendrovė atsako tik savo turtu. Akcininkai už Bendrovės prievoles atsako tik ta suma, kurią jie privalo įmokėti už akcijas.

1.5. Bendrovės registruota buveinė yra J.Basanavičiaus g. 122, Utena, Lietuvos Respublika. 

1.6. Bendrovės finansiniais metais yra laikomi kalendoriniai metai.

1.7. Bendrovės veiklos trukmė yra neribota.

2 straipsnis. Bendrovės veiklos tikslai ir ūkinės veiklos objektas

2.1. Bendrovė gali užsiimti bet kokia teisėta ūkine-komercine veikla, įskaitant (bet neapsiribojant) šias pagrindines veiklos sritis (veiklos objektas): 

            -     medvilninių audinių audimas (17.21),

· kitų audinių audimas (17.25),

· tekstilės apdaila (17.30),

· kitų, niekur kitur nepriskirtų, tekstilės gaminių ir dirbinių gamyba (17.54),

· megztų (trikotažinių) ir nertų gaminių bei dirbinių gamyba (17.70),

· kitų viršutinių drabužių siuvimas (18.22),

· apatinių drabužių siuvimas (18.23),

· kitų, niekur kitur nepriskirtų, drabužių siuvimas ir drabužių priedų gamyba (18.24),

· vandens rinkimas, valymas ir paskirstymas (41.00),

· bendroji pastatų statyba ir inžinerinių statinių statyba (45.21),

· elektros įrangos ir kitų įtaisų įrengimas (45.31),

· izoliacijos įrengimas (45.32),

· vandentiekio ir panašių sistemų įrengimas (45.33),

· kitokių pastatų ir statinių įrengimas (45.34),

· tinkavimas (45.41),

· staliaus dirbinių įrengimas (45.42),

· grindų ir sienų dengimas (45.43),

· dažymas ir stiklinimas (45.44),

· kiti baigiamieji statybos darbai (45.44),

· tekstilės dirbinių didmeninė prekyba (51.41),

· drabužių ir avalynės didmeninė prekyba (41.42),

· kita didmeninė prekyba (51.90),

· tekstilės mažmeninė prekyba (52.41),

· drabužių mažmeninė prekyba (52.42),

· kita mažmeninė prekyba specializuotose parduotuvėse (52.48),

· kita mažmeninė prekyba ne parduotuvėse (52.63),

· viešbučiai (55.10),

· krovinių vežimas keliais (60.24),

· krovinių tvarkymas (63.11),

· laikymas ir sandėliavimas (63.12),

· kita papildomoji sausumos transporto veikla (63.21),

· finansinė išperkamoji nuoma (lizingas) (65.21),

· kitas, niekur kitur nepriskirtas, finansinis tarpininkavimas (65.23),

· nekilnojamojo turto plėtra ir pardavimas (70.11),

· nuosavo nekilnojamojo turto pirkimas ir pardavimas (70.12),

· nekilnojamojo turto priklausančio nuosavybės ar kita teise išnuomojimas (70.20),

· reklama (74.40),

· kita, niekur kitur nepriskirta, įvairi verslo veikla (74.80),

· kita žmonių sveikatos priežiūros veikla (85.14). 

  -     kita teisėta ūkinė veikla.

2.1. Bendrovės veiklos tikslai yra užsiimti komercine veikla aukščiau nurodytose srityse, taip pat plėtoti verslą, užtikrinti produktyvų ir efektyvų Bendrovės funkcionavimą bei siekti ekonominės naudos, taip pat ginti Bendrovės ir jos akcininkų interesus. 

2.2. Bendrovė turi teisę užsiimti ir kita aukščiau nenurodyta veikla, jei ji neprieštarauja Bendrovės veiklos tikslams ir įstatymams. Veiklą, kuri yra licencijuojama arba vykdoma nustatyta tvarka, Bendrovė gali vykdyti tik gavusi atitinkamas licencijas ir (ar) leidimus.

3 straipsnis. Bendrovės įstatinis kapitalas ir akcijos

3.1. Bendrovės įstatinis kapitalas yra lygus 19 834 442 (devyniolika milijonų aštuoni šimtai trisdešimt keturi tūkstančiai keturi šimtai keturiasdešimt du) litai. Įstatinis kapitalas yra padalintas į 19 834 442 ( devyniolika milijonų aštuonis šimtus trisdešimt keturis tūkstančius keturis šimtus keturiasdešimt dvi) paprastąsias vardines akcijas, kurių kiekvienos nominali vertė yra 1 (vienas) litas.

3.2. Visos Bendrovės išleidžiamos akcijos yra nematerialiosios paprastosios vardinės akcijos. Jos pažymimos įrašais akcininkų asmeninėse vertybinių popierių sąskaitose, kurios tvarkomos vertybinių popierių rinką reglamentuojančių teisės aktų nustatyta tvarka.
3.3. Bendrovės rezervai sudaromi ir naudojami vadovaujantis Akcinių bendrovių įsatymu ir verslo apskaitos standartais.
4 straipsnis. Akcininkų teisės

4.1. Kiekviena paprastoji vardinė akcija suteikia akcininkui vieną balsą Bendrovės visuotiniame akcininkų susirinkime (toliau – Visuotinis susirinkimas), išskyrus įstatymų numatytus atvejus.

4.2. Akcininkai turi šias turtines teises:

1) gauti tam tikrą Bendrovės pelno dalį (dividendą);

2) gauti likviduojamos Bendrovės turto dalį;

3) nemokamai gauti akcijų, jei įstatinis kapitalas didinamas iš Bendrovės lėšų, išskyrus įstatymų numatytus atvejus;

4) pirmumo teise įsigyti naujai Bendrovės išleidžiamų akcijų ar konvertuojamųjų obligacijų, išskyrus atvejus, kai Visuotinis susirinkimas šių įstatų nustatyta tvarka nusprendžia šią teisę visiems akcininkams atšaukti;

5) įstatymų nustatytais būdais ir laikantis įstatymų nustatytų apribojimų skolinti lėšas Bendrovei;
6) gauti Bendrovės lėšų, kai Bendrovės įstatinis kapitalas mažinamas, siekiant akcininkams išmokėti Bendrovės lėšų;
7) kitas įstatymų ir šių įstatų nustatytas turtines teises.

4.3. Akcininkai turi šias neturtines teises:

1) dalyvauti Visuotiniuose susirinkimuose su sprendžiamuoju balsu, jeigu kas kita nenustatyta įstatymuose ar šiuose įstatuose;
2) iš anksto pateikti Bendrovei klausimų, susijusių su Visuotinio susirinkimo darbotvarkės klausimais;
3) pagal akcijų suteikiamas teises balsuoti Visuotiniuose susirinkimuose;

4) gauti įstatymų nustatytą informaciją apie Bendrovę;

5) apskųsti teismui Visuotinio susirinkimo, Bendrovės valdybos (toliau - Valdyba) ir generalinio direktoriaus sprendimus ar veiksmus;

6) kreiptis į teismą su ieškiniu, prašydami atlyginti Bendrovei žalą, kuri susidarė dėl Bendrovės Valdybos narių ar generalinio direktoriaus pareigų nevykdymo ar netinkamo vykdymo, taip pat kitais įstatymų nustatytais atvejais;

7) perleisti teisę balsuoti Visuotiniame susirinkime bet kuriam trečiajam asmeniui. Apie tokį balsavimo teisės perleidimą yra būtina informuoti Bendrovės generalinį direktorių pateikiant jam/jai atitinkamos sutarties ir (arba) įgaliojimo kopijas per 7 (septynias) kalendorines dienas nuo atitinkamų dokumentų pasirašymo;

8) kitas įstatymų ar šių įstatų numatytas neturtines teises.

5 straipsnis. Bendrovės organai

5.1. Bendrovės organai yra Visuotinis susirinkimas, Valdyba ir vienasmenis valdymo organas -Bendrovės vadovas – generalinis direktorius.

5.2. Aukščiausiasis Bendrovės organas yra Visuotinis susirinkimas.

5.3. Stebėtojų taryba Bendrovėje nesudaroma. 

5.4. Bendrovės organo narys gali sudaryti sandorį su Bendrove, kurios organo narys jis yra. Apie tokį sandorį bei apie aplinkybes, kai jo asmeniniai interesai prieštarauja Bendrovės interesams, Bendrovės organo narys privalo ne vėliau kaip artimiausiame Visuotiniame susirinkime pranešti Bendrovės akcininkams raštu arba žodžiu (įrašant tai į protokolą). 

6 straipsnis. Visuotinis susirinkimas

6.1. Visuotinis susirinkimas turi išimtinę teisę:

1) keisti ir pildyti Bendrovės įstatus, išskyrus įstatymų nustatytas išimtis;

2) rinkti pavienius Valdybos narius ar visą Valdybą;

3) atšaukti Valdybą ar pavienius jos narius;

4) rinkti ir atšaukti audito įmonę, nustatyti audito paslaugų apmokėjimo sąlygas;

5) nustatyti Bendrovės išleidžiamų akcijų klasę, skaičių, nominalią vertę ir minimalią emisijos kainą;

6) priimti sprendimą konvertuoti Bendrovės vienos klasės akcijas į kitos, tvirtinti akcijų konvertavimo tvarką;

7) tvirtinti metinių finansinių ataskaitų rinkinį;

8) priimti sprendimą dėl pelno (nuostolių) paskirstymo;

9) priimti sprendimą dėl rezervų sudarymo, naudojimo, sumažinimo ir naikinimo;

10) priimti sprendimą išleisti konvertuojamąsias obligacijas;

11) priimti sprendimą atšaukti visiems akcininkams pirmumo teisę įsigyti konkrečios emisijos Bendrovės akcijų ar konvertuojamųjų obligacijų;

12) priimti sprendimą padidinti įstatinį kapitalą;

13) priimti sprendimą sumažinti įstatinį kapitalą, išskyrus įstatymų nustatytas išimtis;

14) priimti sprendimą Bendrovei įsigyti savų akcijų;

15) priimti sprendimą dėl Bendrovės reorganizavimo ar atskyrimo ir patvirtinti reorganizavimo ar atskyrimo sąlygas

16) priimti sprendimą pertvarkyti Bendrovę;

17) priimti sprendimą restruktūrizuoti Bendrovę;

18) priimti sprendimą likviduoti Bendrovę, atšaukti Bendrovės likvidavimą, išskyrus įstatymų nustatytas išimtis; 

19) rinkti ir atšaukti Bendrovės likvidatorių, išskyrus įstatymų nustatytas išimtis.

6.2. Bendrovės Visuotinio susirinkimo šaukimo tvarka nesiskiria nuo įstatymuose nurodytos tvarkos.

6.3. Visuotinis susirinkimas gali priimti sprendimus ir laikomas įvykusiu, kai jame dalyvauja akcininkai, kuriems priklausančios akcijos suteikia daugiau kaip 1/2 (pusę) visų balsų.

6.4. Visuotinio susirinkimo sprendimas laikomas priimtu, kai „už“ jį gauta daugiau akcininkų balsų negu „prieš“, išskyrus žemiau nurodytus klausimus. Visuotinio susirinkimo sprendimai, kai renkama Bendrovės Valdyba, priimami įstatymų nustatyta tvarka. Sprendimai keisti ir pildyti Bendrovės įstatus, nustatyti Bendrovės išleidžiamų akcijų klasę, skaičių, nominalią vertę ir minimalią emisijos kainą, konvertuoti Bendrovės vienos klasės akcijas į kitos, tvirtinti akcijų konvertavimo tvarką, dėl pelno (nuostolių) paskirstymo, dėl rezervų sudarymo, naudojimo, sumažinimo ir naikinimo, išleisti konvertuojamąsias obligacijas, padidinti įstatinį kapitalą, sumažinti įstatinį kapitalą, dėl Bendrovės reorganizavimo ar atskyrimo ir reorganizavimo ar atskyrimo sąlygų patvirtinimo, dėl Bendrovės pertvarkymo, dėl Bendrovės restruktūrizavimo, dėl Bendrovės likvidavimo ir likvidavimo atšaukimo, priimami 2/3 (dviejų trečdalių) dalyvaujančių Visuotiniame susirinkime akcininkų balsų dauguma. Nutarimas dėl atšaukimo visiems akcininkams pirmumo teisės įsigyti Bendrovės išleidžiamų konkrečios emisijos akcijų ar Bendrovės išleidžiamų konkrečios emisijos konvertuojamųjų obligacijų priimamas 3/4 (trijų ketvirtadalių) dalyvaujančių Visuotiniame susirinkime akcininkų balsų dauguma. 

6.5. Bendrovės akcininkas turi teisę įgalioti kitą asmenį balsuoti už jį Visuotiniame  susirinkime ar atlikti kitus teisinius veiksmus. Akcininkas gali balsuoti raštu užpildydamas balsavimo biuletenį. Balsavimui raštu prilyginamas balsavimas elektroninių ryšių priemonėmis, jeigu užtikrinamas perduodamos informacijos saugumas ir galima nustatyti balsavusio asmens tapatybę.
6.6. Visuotiniai susirinkimai turi būti protokoluojami įstatymų nustatyta tvarka. Protokolą pasirašo Visuotinio susirinkimo pirmininkas ir sekretorius, kartu gali pasirašyti ir Visuotinio susirinkimo įgalioti asmenys. Kai susirinkimo sekretorius nerenkamas, protokolą pasirašo susirinkimo pirmininkas. Kai visi dalyvaujantys susirinkime akcininkai balsavo raštu, protokolą pagal gautus balsus surašo ir pasirašo Bendrovės generalinis direktorius. Protokolas turi būti surašytas ir pasirašytas ne vėliau kaip per 7 (septynias) dienas nuo Visuotinio susirinkimo dienos. Visuotiniame susirinkime dalyvavę asmenys turi teisę susipažinti su protokolu ir per 3 (tris) dienas nuo susipažinimo su juo momento, bet ne vėliau kaip per 10 (dešimt) dienų nuo Visuotinio susirinkimo dienos raštu pateikti savo pastabas ar nuomonę dėl protokole išdėstytų faktų ir protokolo surašymo. Prie protokolo turi būti pridedama: Visuotiniame susirinkime dalyvavusių akcininkų registravimo sąrašas; įgaliojimai ir kiti dokumentai, patvirtinantys asmenų teisę balsuoti; iš anksto raštu balsavusių akcininkų bendrieji balsavimo biuleteniai; dokumentai, įrodantys, kad akcininkai buvo informuoti apie Visuotinio susirinkimo sušaukimą; pastabos dėl protokolo ir protokolą pasirašiusių asmenų išvada dėl šių pastabų. 
6.7. Visuotinis susirinkimas, priimdamas sprendimą dėl konvertuojamųjų obligacijų išleidimo, gali nuspręsti, kad tik gavus išankstinį konvertuojamųjų obligacijų savininko (savininkų), sutikimą, galima priimti šiuos sprendimus:

1) didinti Bendrovės įstatinį kapitalą;

2) išleisti konvertuojamąsias obligacijas;

3) išleisti naujas akcijas ar nustatyti Bendrovės išleidžiamų akcijų klasę, skaičių, nominalią vertę ir minimalią emisijos kainą;

4) konvertuoti Bendrovės vienos klasės akcijas į kitos, tvirtinti akcijų konvertavimo tvarką;

5) išmokėti dividendus arba kitaip paskirstyti Bendrovės pelną (pelno dalį) Bendrovės akcininkams;

6) dėl Bendrovės reorganizavimo ar atskyrimo ir reorganizavimo ar atskyrimo sąlygų patvirtinimo;

7) pertvarkyti, restruktūrizuoti ar likviduoti Bendrovę;

8) delistinguoti paprastąsias vardines Bendrovės akcijas; 

9) keisti Bendrovės įstatus, jei tai kaip nors įtakotų Visuotinio susirinkimo sprendime dėl konvertuojamųjų obligacijų išleidimo numatytas konvertuojamųjų obligacijų savininkų teises.
7 straipsnis. Valdyba

7.1. Valdybą sudaro 4 (keturi) nariai. Valdybą renka Visuotinis susirinkimas įstatymų nustatyta tvarka. 
7.2. Valdyba renkama 4 (ketverių) metų laikotarpiui. 
7.3. Valdyba savo veiklą pradeda pasibaigus ją išrinkusiam Visuotiniam susirinkimui, jeigu Visuotinio susirinkimo nutarime nenustatyta vėlesnė data. Valdyba savo funkcijas atlieka įstatuose nustatytą laiką arba iki bus išrinkta ir pradės dirbti nauja Valdyba, bet ne ilgiau kaip iki Valdybos kadencijos pabaigos metais vyksiančio eilinio Visuotinio susirinkimo. 

7.4. Valdybos pirmininką renka Valdybos nariai.

7.5. Visuotinis susirinkimas gali atšaukti visą Valdybą arba pavienius jos narius, nepasibaigus jų kadencijai.

7.6. Valdyba svarsto ir tvirtina:

1) Bendrovės veiklos strategiją;
2) Bendrovės metinį pranešimą;
3) Bendrovės valdymo struktūrą ir darbuotojų pareigybes;

4) pareigybes, į kurias darbuotojai priimami konkurso tvarka;

5) Bendrovės filialų ir atstovybių nuostatus.

7.7. Valdyba renka ir atšaukia Bendrovės generalinį direktorių, nustato jo atlyginimą, kitas darbo sutarties sąlygas, tvirtina pareiginius nuostatus, skatina jį ir skiria nuobaudas. 

7.8. Valdyba nustato informaciją, kuri laikoma Bendrovės komercine (gamybine) paslaptimi ir konfidencialia informacija.

7.9. Valdyba analizuoja ir vertina generalinio direktoriaus pateiktą medžiagą apie:

1) Bendrovės veiklos strategijos įgyvendinimą;

2) Bendrovės veiklos organizavimą;

3) Bendrovės finansinę būklę;

4) Bendrovės ūkinės veiklos rezultatus, pajamų ir išlaidų sąmatas, inventorizacijos ir kitus turto pasikeitimo apskaitos duomenis.

7.10. Valdyba analizuoja, vertina Bendrovės metinių finansinių ataskaitų rinkinį bei pelno (nuostolių) paskirstymo projektą ir kartu su Bendrovės metiniu pranešimu teikia juos Visuotiniam susirinkimui. 

7.11. Valdyba nustato Bendrovėje taikomą materialiojo turto nusidėvėjimo ir nematerialiojo turto amortizacijos skaičiavimo metodus.

7.12. Valdyba priima šiuos sprendimus:

1) dėl kitų juridinių asmenų steigimo ar akcijų (dalių) įsigijimo, reorganizavimo ar likvidavimo, kitų juridinių asmenų akcijų (dalių) ar jų esminės turto dalies perleidimo, kitų juridinių asmenų kapitalo didinimo ar mažinimo, jų išleistų naujų akcijų (dalių) įsigijimo, Bendrovės dukterinių įmonių vadovų (įskaitant Valdybos narius, vadovus ir kitus akcininkų skiriamus tokių įmonių organų narius) rinkimo ir atšaukimo, jų atlyginimo nustatymo;

2) dėl Bendrovės filialų ir atstovybių steigimo ar likvidavimo, jų nuostatų tvirtinimo, vadovų rinkimo ar atšaukimo bei jų atlyginimo nustatymo;

3) dėl Valdybos darbo reglamento tvirtinimo ir keitimo;

4) dėl Bendrovės (ir jos kontroliuojamų juridinių asmenų) veiklos plano ir metinio biudžeto tvirtinimo ir keitimo;

5) dėl jungtinės veiklos vykdymo (pagal sutartį ar kitaip) su bet kokiais trečiaisiais asmenimis;

6) dėl ilgalaikio turto, kurio balansinė vertė didesnė kaip 1/20 (viena dvidešimtoji) Bendrovės įstatinio kapitalo, investavimo, perleidimo, nuomos (skaičiuojama atskirai kiekvienai sandorio rūšiai; vertės nustatomos atskirai kiekvienam vienos rūšies sandoriui ir kaip bendra vienos rūšies sandorių suma per finansinius metus, jei bendra jau sudarytų tais metais mažesnių sandorių suma viršija nustatytą dydį); 

7) dėl turto įkeitimo ir hipotekos ar kitokio Bendrovės prievolių įvykdymo užtikrinimo nustatymo;

8) dėl kitų asmenų prievolių įvykdymo laidavimo ar garantavimo ar kitokio užtikrinimo;

9) dėl sprendimų įsigyti ilgalaikio turto už kainą, didesnę kaip 1/20 (viena dvidešimtoji) Bendrovės įstatinio kapitalo (vertė nustatoma atskirai kiekvienam sandoriui bei skaičiuojama bendra sandorių suma per finansinius metus, jei bendra jau sudarytų tais metais smulkesnių sandorių suma viršija nustatytą dydį);

10) sprendimai dėl paskolų ėmimo ar suteikimo bei paskolos sutarčių sudarymo, pakeitimo ar nutraukimo, išskyrus Valdybos nustatytos apimties prekinio kredito suteikimą klientams;

11) dėl sandorių, sudaromų tarp Bendrovės, iš vienos pusės, ir generalinio direktoriaus ar su juo susijusių asmenų (susijęs asmuo suprantamas kaip (a) įmonė, kurią tiesiogiai ar netiesiogiai kontroliuoja toks asmuo ar jo šeimos nariai, (b) tokio asmens šeimos nariai), iš kitos pusės, sudarymo, pakeitimo arba nutraukimo;

12) dėl generalinio direktoriaus teisių ir įgaliojimų ribų nustatymo ar keitimo;

13) dėl pradėjimo teismo ar arbitražo proceso Bendrovės vardu ar Bendrovės atstovavimo jau pradėtuose procesuose, tais atvejais kai Valdyba mano tai esant reikalinga ir to nedaro generalinis direktorius;

14) išleisti obligacijas;

15) įstatymų nustatytais atvejais − sprendimą restruktūrizuoti Bendrovę;

16) kitus įstatymuose, šiuose įstatuose ar Visuotinio susirinkimo sprendimuose Valdybos kompetencijai priskirtus sprendimus bei priima sprendimus dėl klausimų, kurie pagal įstatymus ar šiuos įstatus nepriskirti kitų Bendrovės organų kompetencijai.

7.13. Valdyba atsako už visuotinių akcininkų susirinkimų sušaukimą ir rengimą laiku.

7.14. Valdybos darbo tvarką nustato jos priimtas Valdybos darbo reglamentas. Valdyba gali priimti sprendimus ir jos posėdis laikomas įvykusiu, kai jame dalyvauja daugiau kaip 2/3 (du trečdaliai) Valdybos narių. Balsavimo metu kiekvienas Valdybos narys turi vieną balsą. Valdybos sprendimas yra priimtas, kai už jį balsuoja daugiau kaip pusė visų išrinktų valdybos narių. Balsams „už“ ir „prieš“ pasiskirsčius po lygiai, lemia Valdybos pirmininko balsas.

7.15. Valdyba privalo kviesti į kiekvieną savo posėdį Bendrovės generalinį direktorių ir sudaryti jam galimybes susipažinti su informacija darbotvarkės klausimais.

7.16. Valdybos nariai privalo saugoti Bendrovės komercines (gamybines) paslaptis ir konfidencialią informaciją.

7.17. Valdybos nariai atsako už savo veiksmus įstatymų nustatyta tvarka.

8 straipsnis. Bendrovės vadovas

8.1. Bendrovės veiklą organizuoja ir jai vadovauja Bendrovės vadovas – generalinis direktorius. 

8.2. Generalinis direktorius pareiginių nuostatų, Valdybos ir (ar) Visuotinio susirinkimo patvirtintose ribose:

1) organizuoja Bendrovės veiklą, įgyvendina jos tikslus;

2) leidžia įsakymus, reguliuojančius administracijos darbą;

3) priima į darbą ir atleidžia darbuotojus, sudaro ir nutraukia su jais darbo sutartis, skatina juos ir skiria nuobaudas;

4) atidaro ir uždaro sąskaitas bankuose bei disponuoja jose esančiomis Bendrovės lėšomis;

5) atstovauja Bendrovei teisme, arbitraže, kitose institucijose bei esant santykiams su trečiaisiais asmenimis;

6) įstatymų nustatyta tvarka išduoda prokūrą atlikti veiksmus, kuriuos atlikti turi teisę pats generalinis direktorius;

7) užtikrina Bendrovės turto apsaugą, normalių darbo sąlygų Bendrovės darbuotojams sukūrimą, Bendrovės komercinių (gamybinių) paslapčių ir konfidencialios informacijos apsaugą;

8) parengia metinių finansinių ataskaitų rinkinį ir Bendrovės metinį pranešimą;

9) pateikia Visuotiniam susirinkimui ir Valdybai įstatymų nustatytais atvejais ar jų prašymu informaciją ir dokumentus;

10) įstatymuose nustatytą informaciją viešai paskelbia šiuose įstatuose nurodytame dienraštyje;

11) pateikia nustatytą informaciją akcininkams;

12) vykdo kitas funkcijas, nustatytas įstatymuose, šiuose įstatuose, Visuotinio susirinkimo ir (ar) Valdybos nutarimuose.

8.3. Generalinį direktorių renka ir atšaukia Bendrovės Valdyba. Generaliniu direktoriumi negali būti renkamas asmuo, kuris pagal įstatymus neturi teisės eiti tokių pareigų. Apie Bendrovės generalinio direktoriaus išrinkimą ar atšaukimą bei sutarties su juo pasibaigimą kitais pagrindais Valdybos įgaliotas asmuo ne vėliau kaip per 5 (penkias) dienas privalo pranešti Juridinių asmenų registro tvarkytojui.

8.4. Generalinis direktorius, vadovaudamasis šiais įstatais, Valdybos nutarimais bei generalinio direktoriaus pareiginiais nuostatais, turi teisę sudaryti (pasirašyti) Bendrovės sandorius. Šių įstatų 7.12 punkto 5-11 papunkčiuose nurodytus bei Valdybos sprendimuose nustatytus kitus sandorius generalinis direktorius gali sudaryti, kai yra Valdybos sprendimas šiuos sandorius sudaryti. Įstatymų nustatyta tvarka Generalinis direktorius gali išduoti prokūrą ir įgalioti kitus asmenis sudaryti (pasirašyti) Bendrovės sandorius, kuriuos sudaryti (pasirašyti) turi teisę pats generalinis direktorius.

8.5. Generalinis direktorius atsako už savo veiksmus įstatymų nustatyta tvarka.

9 straipsnis. Bendrovės auditas

9.1. Bendrovės metinių finansinių ataskaitų rinkinys tvirtinamas tik atlikus auditą. Visuotinis susirinkimas renka audito įmonę (auditorių) vykdyti Bendrovės veiklos kontrolę Visuotinio susirinkimo nustatytą laikotarpį.

9.2. Finansiniams metams pasibaigus, iki eilinio Visuotinio susirinkimo Visuotinio susirinkimo išrinkta audito įmonė (auditorius) turi patikrinti Bendrovės metinių finansinių ataskaitų rinkinį ir Bendrovės metinį pranešimą.

9.3. Visuotinio susirinkimo išrinkta audito įmonė (auditorius) privalo saugoti Bendrovės paslaptis, kurias sužino vykdydama savo funkcijas.

9.4. Visuotinio susirinkimo išrinkta audito įmonė (auditorius) įstatymų nustatyta tvarka atsako už nepatenkinamą Bendrovės veiklos kontrolę ir veiklos trūkumų slėpimą. Generalinis direktorius turi užtikrinti, kad auditoriui būtų pateikti visi sutartyje su audito įmone nurodytam patikrinimui reikalingi Bendrovės dokumentai.

10 straipsnis. Bendrovės filialai ir atstovybės

10.1. Bendrovės filialai ir (ar) atstovybės steigiami bei jų veikla nutraukiama Valdybos nutarimu. Bendrovės filialų ir (ar) atstovybių skaičius neribotas. 

10.2. Bendrovės filialai ir (ar) atstovybės veikia pagal filialų ir (ar) atstovybių nuostatus, kuriuos tvirtina Valdyba.

10.3. Bendrovės filialų ir (ar) atstovybių vadovai skiriami ir atšaukiami Valdybos nutarimu remiantis Valdybos patvirtintais filialų ir (ar) atstovybių nuostatais.

11 straipsnis. Bendrovės pranešimų skelbimo tvarka

11.1. Bendrovės pranešimai, įskaitant informaciją bei kitus dokumentus, susijusius su šaukiamu Visuotiniu susirinkimu, taip pat pranešimai ir informacija apie Bendrovės reorganizavimą bei likvidavimą, Visuotinio susirinkimo nutarimai, kiti pranešimai ir dokumentai, su kuriais pagal įstatymus turi susipažinti akcininkai ir (ar) kiti asmenys, skelbiami dienraštyje „Lietuvos rytas“, arba siunčiami registruotu laišku ar įteikiami asmeniui pasirašytinai. Esant būtinumui, pranešimai gali būti perduoti faksimiliniu ryšiu, po to juos išsiunčiant registruotu laišku ar įteikiant asmeniui pasirašytinai.

11.2. Bendrovės pranešimai siunčiami laikantis įstatymų nustatytų terminų, o jei tokie terminai nenustatyti – skelbiami ir (ar) išsiunčiami ne vėliau kaip per 15 (penkiolika) dienų nuo atitinkamo nutarimo ar kito dokumento priėmimo ar informacijos pateikimo generaliniam direktoriui.

11.3. Generalinis direktorius yra atsakingas už pranešimų paskelbimą ir (ar) išsiuntimą laiku.

11.4. Pranešimai akcininkams bei kitiems asmenims siunčiami paskutiniu jų nurodytu adresu. Akcininkas privalo iš anksto informuoti Bendrovę apie adreso (registruotos buveinės) pasikeitimą.

11.5. Jei akcininko adresas (registruota buveinė) nėra žinomas ir pagrįstas bandymas jį sužinoti nedavė rezultatų arba jei dėl nuo Bendrovės nepriklausančių priežasčių pranešimo akcininkui negalima išsiųsti registruotu laišku arba įteikti asmeniui pasirašytinai, tai toks pranešimas, o taip pat visi kiti Bendrovės pranešimai, kurie įstatymų nustatyta tvarka privalo būti skelbiami viešai, turi būti paskelbti dienraštyje „Lietuvos rytas“.

12 straipsnis. Bendrovės dokumentų ir kitos informacijos pateikimo akcininkams tvarka

12.1. Akcininkui raštu pareikalavus, Bendrovė ne vėliau kaip per 7 (septynias) dienas nuo reikalavimo gavimo dienos privalo sudaryti akcininkui galimybę susipažinti ir (ar) pateikti kopijas šių dokumentų: Bendrovės įstatų, metinių finansinių ataskaitų rinkinių, Bendrovės metinių pranešimų, auditoriaus išvadų bei audito ataskaitų, Visuotinių susirinkimų protokolų ar kitų dokumentų, kuriais įforminti Visuotinio susirinkimo sprendimai, akcininkų sąrašų, Valdybos narių sąrašų, kitų bendrovės dokumentų, kurie turi būti vieši pagal įstatymus, taip pat Valdybos posėdžių protokolų ar kitų dokumentų, kuriais įforminti Valdybos sprendimai, jei šiuose dokumentuose nėra komercinės (gamybinės) paslapties ar konfidencialios informacijos. Akcininkams pateikiamame Bendrovės akcininkų sąraše turi būti nurodyti pagal paskutinius Bendrovės turimus duomenis akcininkų vardai, pavardės, juridinių asmenų pavadinimai, akcininkams nuosavybės teise priklausančių Bendrovės vardinių akcijų skaičius, akcininkų adresai korespondencijai. Akcininkas arba akcininkų grupė, turintys ar valdantys daugiau kaip 1/2 (pusę) akcijų ir pateikę Bendrovei Valdybos nustatytos formos rašytinį įsipareigojimą neatskleisti komercinės (gamybinės) paslapties ar konfidencialios informacijos, turi teisę susipažinti su visais Bendrovės dokumentais. Bendrovė akcininkams pateikia ir kitą informaciją ir dokumentus, jei to reikalaujama pagal įstatymus. Bendrovė gali atsisakyti sudaryti akcininkams galimybę susipažinti ir (ar) pateikti dokumentų kopijas, jeigu negalima nustatyti dokumentų pareikalavusio akcininko tapatybės. Atsisakymą pateikti dokumentus Bendrovė turi įforminti raštu, jeigu akcininkas to pareikalauja. Ginčus dėl akcininko teisės į informaciją sprendžia teismas. 

12.2. Bendrovės dokumentai ir kita informacija arba jų kopijos pateikiami akcininkams Bendrovės buveinėje. Už Bendrovės dokumentų ir kitos informacijos pateikimą akcininkams ir kitiems asmenims yra atsakingas Bendrovės generalinis direktorius.

12.3. Bendrovės dokumentai ir kita informacija akcininkams pateikiama už mokestį, kuris negali viršyti šių dokumentų ir kitos informacijos pateikimo sąnaudų. Konkretų tokio mokesčio dydį nustato Bendrovės generalinis direktorius. Generaliniam direktoriui nusprendus, informacija ir dokumentai akcininkams gali būti pateikiami nemokamai.

